קרב מוצב מארס

קרב מוצב מארס התחולל בין לוחמי הפלוגה המסייעת של גדוד 51 מחטיבת גולני לבין מחבלים המשתייכים לזרוע הצבאית של חמאס, שניסו לפשוט על מוצב מארס במסגרת טבח שבעה באוקטובר. בקרב הבלימה במוצב מארס נהרג לוחם מהפלוגה המסייעת של גדוד 51. לוחמי המוצב לחמו במחבלים במשך שעות ארוכות, בקרבות אש ובתנאים קשים ולאחר שעות של לחימה הצליחו לבלום את המתקפה ולטהר את סביבת המוצב ממחבלים. מוצב מארס היה המוצב היחיד בכל יום המתקפה שאליו מחבלי חמאס לא הצליחו לחדור.

 רקע 

מוצב מארס נמצא מדרום לקיבוץ כיסופים, כשני קילומטרים ממזרח לגבול עזה. בבוקר 7 באוקטובר, שהו במוצב מארס כ-20 לוחמים מהפלוגה המסייעת של גדוד 51 מחטיבת גולני אשר איישו את המוצב באותו זמן.

 מהלך הקרב 

ב-06:30 בבוקר, בעוד השמים מלאים במטחים, מפקד המוצב, סרן יובל בן שלומי, פקד על הלוחמים להיכנס למיגונית כדי להבטיח את ביטחונם. בן שלומי ניגש לרכב הדוד במטרה להתעדכן במצב השטח ולקבל מידע עדכני על הנפגעים. תוך כדי שהוא בודק את הקשר, הוא ראה לפתע שלושה מחבלים רצים לעבר קיבוץ כיסופים. מבלי להסס, סרן בן שלומי יחד עם שלושת לוחמי החפ"ק שלו עלו על ג'יפ הדוד ויצאו לעבר המחבלים. בדרך, הם נתקלו באש מחבלים קשה וניהלו קרב אש אינטנסיבי. בסופו של הקרב, הצליחו לחסל את המחבלים.

במקביל, כוח החפ"ק זיהה שיירה של מחבלים רכובים על אופנועים, ומצד שני, שיירה של טנדרים מתקרבת. הם נכנסו למארב והחלו להילחם. ג'יפ הדוד ספג פגיעת RPG ויריות רבות מהמחבלים, והמצב בשטח הפך למאוד קשה. במהלך הקרב, סמ"ר בר רוזנשטיין,מש"ק הקשר של הפלוגה, נהרג מפגיעת כדור.

בתוך המוצב, הלוחמים התמקמו בנגמ"שים וסמ"ר שלם ענאקי, ששמר על קשר עם השטח, הכריז בקשר על כוננות "גשם סגול". כל הלוחמים רצו לחדר האוכל, שהוסב למרחב מוגן, והתמקמו שם. סמ"ר ענאקי נשאר בשטח הנגמ"שים כדי לחכות למטרות נוספות. לאחר מספר דקות, פצמ"רים החלו ליפול בתוך שטח המוצב. הנפילות פגעו במערכת התקשורת של המוצב וגרמו לניתוק הקשר. כוחות המוצב, שחלקם היו בחוץ להדוף את המחבלים בשטחים הסמוכים לגדר, השאירו רק 10 לוחמים בתוך המוצב. הלוחמים קיבלו החלטה קשה – לצאת ולהילחם פנים מול פנים מחוץ למוצב.

כוח הלוחמים הראשון שיצא מהמוצב הצליח לחסל שלושה או ארבעה מחבלים, אך תוך כדי הקרב, הכוח ספג פגיעת RPG בסמוך אליו. לאחר הקרב, הכוח חזר למוצב והחל להתארגן לקרב פנים אל פנים. סמ"ר ענאקי ורס"פ הפלוגה, רס"ל ניב דאדו, תיאמו את ההגנה הפנימית של המוצב.

במקביל, מחלקה 5 של הפלוגה המסייעת פעלה באזור הסמוך לכיסופים. שם, תוך קרבות עזים והסתערות על המחבלים, חיסלה המחלקה מספר רב של מחבלים.

לפי הערכות, הלוחמים במוצב מארס ובסביבות כיסופים הצליחו לחסל כ-30 מחבלים. מוצב מארס היה המוצב היחיד שאליו לא הצליחו מחבלי חמאס לחדור.

 טנק ד – צמד ישי 
עם תחילת מתקפת הפתע של חמאס, נפצע לוחם מגדוד 51 במוצב מארס. סמ"ר י', שבהכשרתו הוא מפקד טנק, הציע לפנות את הפצוע בטנק יחד עם נהג טנק. במהלך הפינוי, הבחין מפקד הטנק בחוליית מחבלים ליד אופנוע על הכביש. בתגובה מהירה, הוא הורה לנהג לפנות ימינה ולדרוס את החוליה, תוך כדי ירי פגז לעברם, פעולה שהביאה לנטרול האיום. לאחר השלמת הפינוי, פקד סגן מפקד גדוד 51 לטנק, להתקדם לעבר בריכות המים ולהשמיד חוליה בת חמישה מחבלים. במהלך ההתארגנות למשימה זו, נפגע הטנק מפגיעת נ"ט. למרות זאת, מפקד הטנק, שתפקד גם כטען, טען שלושה פגזים וירה לעבר החוליה, והצליח לחסל שלושה מתוך חמשת המחבלים.

לאחר מכן קיבל מפקד הטנק פקודה נוספת מסגן מפקד גדוד 51 להגן על שער הכניסה לקיבוץ כיסופים. המשימה כללה חסימת כניסת מחבלים נוספים לקיבוץ ומניעת ניסיונות חטיפה לכיוון עזה. במהלך אותו יום, התמודד הצוות עם בין 30 ל-40 היתקלויות קרביות שונות באזור כיסופים ועין השלושה.

 ראו גם 

 חטיבת גולני במלחמת חרבות ברזל
 חטיבה 7 במלחמת חרבות ברזל

 הערות שוליים 

מוצב מארס
מוצב מארס
קטגוריה:חמאס: פיגועים בטבח שבעה באוקטובר